ΓΡΑΠΤΗ ΕΡΩΤΗΣΗ E-2654/96 υποβολή: Michθle Lindeperg (PSE) προς την Επιτροπή (15 Οκτωβρίου 1996)

Θέμα: Η διδασκαλία του σκι - Προβλήματα που συνδέονται με την ελεύθερη κυκλοφορία των εργαζομένων

Το επάγγελμα του εκπαιδευτή του σκι ασκείται σε περιβάλλον που ενέχει κινδύνους και η πλαισίωση των προσώπων πρέπει να ανατίθεται σε καλά καταρτισμένους επαγγελματίες, με αναγνωρισμένα προσόντα. Διαφορετικά, οι χρήστες διατρέχουν σοβαρούς κινδύνους (προβλ. το ατύχημα στο Valmorel).

Η αρχή της ελεύθερης κυκλοφορίας των εργαζομένων στον ευρωπαϊκό χώρο δεν θα πρέπει να εφαρμόζεται εις βάρος της ασφάλειας. Καθίσταται ως εκ τούτου αναγκαία η λήψη μέτρων, προκειμένου να εξασφαλισθεί η επαρκής κατάρτιση των επαγγελματιών του κλάδου που προέρχονται από τα κράτη της Κοινότητας.

Είναι διατεθειμένη η Επιτροπή να λάβει τα αναγκαία προς τούτο μέτρα;

Απάντηση του κ. Monti εξ ονόματος της Επιτροπής (28 Νοεμβρίου 1996)

Η Eπιτροπή συμμερίζεται την άποψη του Αξιότιμου Μέλους ότι η διδασκαλία του σκι αποτελεί δραστηριότητα που ασκείται σε περιβάλλον που ενέχει κινδύνους και, ως εκ τούτου, η εκπαίδευση των προσώπων πρέπει να ανατίθεται σε καλά καταρτισμένους επαγγελματίες. Η Επιτροπή αναγνωρίζει επίσης ότι η αρχή της ελεύθερης κυκλοφορίας των εργαζομένων στον ευρωπαϊκό χώρο δεν θα πρέπει να εφαρμόζεται εις βάρος της ασφάλειας. Ωστόσο, προβάλλουν αδικαιολόγητες οι ανησυχίες που συνδέονται με την εφαρμογή των οδηγιών που θεσπίζουν το γενικό σύστημα αναγνώρισης των διπλωμάτων στον τομέα του σκι. Πράγματι, οι εν λόγω οδηγίες, δεδομένου ότι έχουν ως στόχο να ευνοήσουν την ελεύθερη κυκλοφορία των εργαζομένων, έχουν θεσπίσει μηχανισμούς που παρέχουν εξασφάλιση στα κράτη μέλη ως προς το επίπεδο της κατάρτισης των υποψηφίων για αναγνώριση ισοτιμίας.

Υπενθυμίζεται ότι η οδηγία του Συμβουλίου 89/48/ΕΟΚ, της 21ης Δεκεμβρίου 1988 ((ΕΕ αρ. L 19 της 24.1.1989. )), έχει θεσπίσει ένα γενικό σύστημα αναγνώρισης των διπλωμάτων τριτοβάθμιας εκπαίδευσης που πιστοποιούν επαγγελματική εκπαίδευση ελάχιστης διάρκειας τριών ετών. Εν συνεχεία, η εν λόγω Οδηγία συμπληρώθηκε από την οδηγία του Συμβουλίου 92/51/ΕΟΚ, της 18ης Ιουνίου 1992 ((ΕΕ αρ. L 209 της 24.7.1992. )), σχετικά με ένα δεύτερο γενικό σύστημα αναγνώρισης της επαγγελματικής εκπαίδευσης. Οι εκπαιδευτές του σκι καλύπτονται από τη δεύτερη Οδηγία.

Κατ' εφαρμογήν του γενικού συστήματος αναγνώρισης των διπλωμάτων, ένα άτομο που διαθέτει τα προσόντα να ασκήσει ένα επάγγελμα σε ένα κράτος μέλος πρέπει, καταρχήν, να μπορεί να ασκήσει το ίδιο επάγγελμα και σε άλλο κράτος μέλος. Υπάρχουν, ωστόσο, ορισμένες εξαιρέσεις 7 όταν λ.χ. η εκπαίδευση που έλαβε ο υποψήφιος για αναγνώριση ισοτιμίας στο κράτος μέλος προέλευσης αφορά κατ' ουσίαν διαφορετικά μαθήματα από εκείνα που καλύπτει το δίπλωμα που χορηγείται στη χώρα υποδοχής. Στην περίπτωση αυτή, το κράτος μέλος υποδοχής έχει τη δυνατότητα να ζητήσει από τον αιτούντα να πραγματοποιήσει πρακτική άσκηση προσαρμογής ή να υποβληθεί σε μία δοκιμασία επάρκειας («αντισταθμιστικά μέτρα»). Εκτός από πολύ ειδικές περιπτώσεις που αναφέρονται στις οδηγίες 89/48/ΕΟΚ και 92/51/ΕΟΚ, ο ενδιαφερόμενος έχει τη δυνατότητα να επιλέξει μεταξύ της πρακτικής άσκησης προσαρμογής και της δοκιμασίας επάρκειας.

Η Επιτροπή δεν αμφισβητεί το γεγονός ότι οι εκπαιδευτές του σκι, λόγω των ιδιαίτερων ευθυνών τους, πρέπει να διαθέτουν κατάρτιση που να εγγυάται την ασφάλεια των χρηστών. Εντούτοις, θεωρεί ότι η οδηγία 92/51/ΕΟΚ θεσπίζει κανόνες που επιτρέπουν να λαμβάνονται υπόψη οι απαιτήσεις ασφάλειας κατά την αξιολόγηση της εκπαίδευσης ενός υποψηφίου για αναγνώριση ισοτιμίας. Τα σημαντικά κενά που τυχόν εμφανίζει δίπλωμα άλλου κράτους μέλους στον εν λόγω τομέα ενδέχεται να θεωρηθεί ότι συνιστούν σημαντικές διαφορές σε σχέση με το περιεχόμενο της γαλλικής εκπαίδευσης και να οδηγήσουν σε πρακτική άσκηση προσαρμογής ή σε δοκιμασία επάρκειας. Στο βαθμό που η οδηγία 92/51/ΕΟΚ παρέχει απάντηση τόσο στις ανησυχίες των επαγγελματιών του σκι όσο και των γαλλικών αρχών, η Επιτροπή δεν προτίθεται να λάβει πρόσθετα μέτρα.